Sopeutumisrahaa maksetaan nyt 62 entiselle kansanedustajalle. Heidän joukossaan ovat ministerinä 14 000 euroa kuukaudessa ansainneet Timo Soini, Jussi Niinistö, Jari Lindström sekä Pirkko Mattila.

Entinen ulkoministeri Timo Soini aloitti sopeutumisrahan nostamisen välittömästi. Pete Anikari

Sopeutumisrahaa maksettiin kesäkuussa 62 entiselle kansanedustajalle, joista 27 putosi eduskunnasta kevään vaaleissa.

Sopeutumisrahan saajien joukossa ovat muun muassa sinisten entiset ministerit Timo Soini, Jussi Niinistö, Jari Lindström ja Pirkko Mattila. Listalta ei toistaiseksi löydy Sampo Terhon nimeä.

Soinin, Niinistön, Lindströmin ja Mattilan kuukausiansiot ministerinä olivat noin 14 000 euroa. Nelikko sai ministerin palkkion lisäksi puolet kansanedustajan palkkiosta ja verottomasta kulukorvauksesta.

Sopeutumisrahaa saivat kesäkuussa myös konsulttiyrityksessä työt aloittanut Touko Aalto (vihr), sisäministeri Maria Ohisalon (vihr) valtiosihteeriksi nouseva Olli-Poika Parviainen (vihr) sekä tiede- ja kulttuuriministeri Annika Saarikon (kesk) valtiosihteeriksi nouseva Tuomo Puumala (kesk).

Vihreiden entinen kansanedustaja Jani Toivola nosti kesäkuussa sopeutumisrahaa. Jenni Gästgivar

Myös eduskunnasta pudonneet Harri Jaskari (kok) ja Susanna Koski (kok) sekä eduskunnan omasta tahdostaan jättäneet Maria Lohela (liik) ja Jani Toivola (vihr) nostivat kesäkuussa sopeutumisrahaa.

Soini lomailee ja kirjoittaa kirjaa

Pitkän poliittisen uransa tähän kevääseen päättänyt Soini aikoo lomailla ja kirjoittaa kirjan populismista.

Soini kuuluu sopeutumisrahajärjestelmän voittajiin, sillä kansanedustajien eläkelain mukaan sopeutumisrahaa maksetaan 1–3 vuotta eduskuntauran päättymisestä tai 65-vuotiaaksi, jos sopeutumisrahan saaja on täyttänyt 59 vuotta, kun sopeutumisrahan maksaminen päättyy.

Soini täytti toukokuussa 57 vuotta ja hän saa sopeutumisrahaa kolme vuotta. Soini on sopeutumisrahakautensa päättyessä 60-vuotias ja voi nostaa sopeutumisrahaa 65-vuotiaaksi.

Soinin ei ole pakko etsiä itselleen töitä, koska hän voi nostaa sopeutumisrahaa seuraavat kahdeksan vuotta.

Timo Soini toimi kansanedustajana vuosina 2003-2019. Petteri Paalasmaa

Sopeutumisraha määräytyy samalla tavalla kuin kansanedustajan eläke eli sopeutumisraha on enintään 60 prosenttia eduskunnan ja valtioneuvoston maksamista palkkioista enintään 15 täydeltä kalenterivuodelta. Huomioon voidaan ottaa joko 15 ensimmäistä tai 15 viimeistä vuotta.

Timo Soini toimi kansanedustajana, europarlamentaarikkona, eduskunnan ulkoasiainvaliokunnan puheenjohtajana ja ulkoministerinä vuosina 2003–2019.

Soinin sopeutumisraha on noin 4 500 euroa kuukaudessa. Jos Soini nostaa sopeutumisrahaa vuoteen 2027 asti, saa hän sitä yhteensä yli 400 000 euroa.

Mattila ja Maijala hakevat samaa virkaa

Eduskunnasta pudonneet Pirkko Mattila ja Eeva-Maria Maijala (kesk) tavoittelevat samaa virkaa. Molemmat ovat hakeneet Pelkosenniemen kunnanjohtajaksi. Hakijoita oli yhteensä kuusi.

Pelkosenniemellä menivät suunnitelmat uusiksi, kun kunnanjohtajaksi valittu Aarne Mäkelä ei ottanutkaan virkaa vastaan. Mäkelän oli määrä aloittaa kunnanjohtajana heinäkuussa.

Entinen sosiaali- ja terveysministeri Pirkko Mattila hakee kunnanjohtajaksi. VALTIONEUVOSTON KANSLIA

Muhoksella asuva Mattila toimi kansanedustajana vuosina 2011–2019 ja Juha Sipilän (kesk) hallituksen sosiaali- ja terveysministerinä elokuusta 2016. Savukoskella asuva Maijala toimi kansanedustajana vuosina 2011–2019.

Eduskunnasta pudonnut Silvia Modig (vas) valittiin toukokuussa Euroopan parlamenttiin. Modig poistuu siis varmuudella sopeutumisrahan saajien listalta, kun uusi parlamentti aloittaa työskentelynsä.

Kevan mukaan sopeutumisrahaa maksettiin kesäkuussa myös kokoomuksen entiselle europarlamentaarikolle Eija-Riitta Korholalle. Korhola ei ole toiminut kansanedustajana.

Nurmi, Lindén ja Karpela

Sopeutumisrahan saajien joukossa on useita entisiä kansanedustajia, jotka saivat aikaisemmin sopeutumiseläkettä.

Heidän joukossaan ovat muun muassa julkisuudessa paljon olleet Tuija Nurmi (kok), Suvi Lindén (kok) ja Tanja Karpela (kesk). 61-vuotias Nurmi ja 57-vuotias Lindén voivat Soinin tavoin nostaa sopeutumisrahaa 65-vuotiaaksi, mutta 49-vuotias Karpela menettää sopeutumisrahansa vuonna 2022. Nurmi, Lindén ja Karpela ovat nostaneet etuutta yhtäjaksoisesti vuodesta 2011.

Sopeutumiseläkkeet lakkautettiin 1. huhtikuuta.

Keskustan entinen kansanedustaja ja ministeri Tanja Karpela saa sopeutumisrahaa vuoteen 2022. Henri Karkkainen